Mare Caribaeum
Mare Caribicum seu Caribaeum est mare Oceani Atlantici, plerumque in tropicis hemisphaerii occidentalis regionibus situm. Finitur ad occidentem et meridio-occidentem a Mexico et America Media, ad septentriones ab Antillis Maioribus, et ad orientem ab Antillis Minoribus. Omnis Maris Caribici regio, permultae insulae Indiarum occidentalium, et litora adiacentia Regio Caribica una appellantur. Mare Caribicum est unum e maximis orbis terrarum maribus aquae salsae, et aream circa 2 754 000 chiliometrorum quadratorum (1 063 000 milium quadratorum) habet. Profundissimus maris locus est Alveus Caimanensis, inter Insulas Caimanenses et Iamaicam situs, ad 7686 metrorum (25 220 pedum) sub aequor maris. Litoribus Caribicis sunt multi sinus: Sinus Gonâve, Sinus Venetiolae, Darién, Sinus Culicum (Hispanice Golfo de los Mosquitos), Sinus Pariae, et Sinus Honduriae.